Студент сағында уҡ буласаҡ һөнәре буйынса эш башлай ул: Өфөләге 136-сы башҡорт лицейында журналистика бу­йынса түңәрәк алып бара, «Мәктәп донъяһы» тигән гәзит сығара. Шул эшенә бик ҡәнәғәт, лицей директорына рәхмәтле булып эшләп йөрөгәндә ҡапыл башҡорт теле һәм әҙәбиәте дәрестәрен ваҡытлыса алып барыуын һорайҙар. Көтөлмәгән тәҡдимдән баҙап ҡалһа ла баш тартмай ҡыҙ, тырышып эшкә тотона. Университетты тамамлап, диплом алып сыҡҡанда ул хеҙмәттә тәүге сынығыу алған, башланғыс тәжрибә туплаған белгес була. Өфө ҡала хакимиәтендә мәҙәниәт һәм сәнғәт идаралығында эш башлай.